Lefitiko 15 | Beibele Inthaneteng | Phetolelo ya Lefase le Lefsa
15 Jehofa a iša pele a bolela le Moshe le Arone a re:
2 “Bolela le bana ba Isiraele o re: ‘Ge monna le ge e le ofe a ka ba le bolwetši bja go ediša+ sethong sa gagwe sa bong, gona go ediša moo ga gagwe ga se gwa hlweka.
3 Go se hlweke moo ga gagwe mo go bakwago ke bolwetši bjoo bja go ediša go tla bolela se se latelago: Go sa šetšwe gore setho sa gagwe sa bong se edišitše goba se thibane ka baka la bolwetši bja go ediša, ke gona go se hlweke ga gagwe.
4 “‘Malao le ge e le afe ao motho yo a nago le bolwetši bja go ediša a ka robalago go ona e tla ba a sa hlwekago, le selo le ge e le sefe seo a ka dulago go sona e tla ba seo se sa hlwekago.
5 Motho yo a ka kgwathago malao a monna yoo a hlatswe diaparo tša gagwe gomme a hlape ka meetse, e be yo a sa hlwekago go fihla mantšiboa.+
6 Mang le mang yo a dulago godimo ga selo seo motho yo a nago le bolwetši bja go ediša a bego a dutše go sona a hlatswe diaparo tša gagwe+ gomme a hlape ka meetse, e be yo a sa hlwekago go fihla mantšiboa.
7 Mang le mang yo a kgwathago mmele wa motho yo a nago le bolwetši bja go ediša+ a hlatswe diaparo tša gagwe gomme a hlape ka meetse, e be yo a sa hlwekago go fihla mantšiboa.+
8 Ge motho yo a nago le bolwetši bja go ediša a ka tshwela motho yo a hlwekilego ka mare, gona yo a tshwetšwego ka mare a hlatswe diaparo tša gagwe gomme a hlape ka meetse, e be yo a sa hlwekago go fihla mantšiboa.
9 Sala+ le ge e le efe yeo motho yo a nago le bolwetši bja go ediša a bego a dutše go yona, e tla ba yeo e sa hlwekago.
10 Motho le ge e le ofe yo a kgwathago selo le ge e le sefe seo motho yoo a bego a dutše godimo ga sona, e tla ba yo a sa hlwekago go fihla mantšiboa; yo a rwalago le ge e le sefe sa tšona a hlatswe diaparo tša gagwe gomme a hlape ka meetse, e be yo a sa hlwekago go fihla mantšiboa.
11 Ge motho yo a nago le bolwetši bja go ediša+ a ka re a se a hlapa diatla ka meetse a kgwatha motho le ge e le ofe, gona motho yoo a kgwathilwego a hlatswe diaparo tša gagwe gomme a hlape ka meetse, e be yo a sa hlwekago go fihla mantšiboa.
12 Sebjana sa letsopa seo motho yo a nago le bolwetši bja go ediša a ka se kgwathago, se pšhatlaganywe;+ sebjana le ge e le sefe sa kota+ sona se tšokotšwe ka meetse.
13 “‘Bjale ge e ba motho yo a nago le bolwetši bja go ediša a ka fola, gona a ipalele matšatši a šupago gore a sekege,+ a hlatswe diaparo tša gagwe a be a hlape mmele wa gagwe ka meetseng a tšwago molatswaneng;+ e tla ba yo a hlwekilego.
14 Ka letšatši la seswai a itšeele maebakgorwana a mabedi+ goba maebana a mabedi, a tle pele ga Jehofa mojakong wa tente ya kopano gomme a a nee moperisita.
15 Moperisita a a neele, le lengwe e be la sebego sa sebe gomme le lengwe e be la sebego sa go fišwa;+ moperisita a mo direle poelano pele ga Jehofa mabapi le bolwetši bja gagwe bja go ediša.
16 “‘Bjale ge e ba monna a ka tšwa matšhedi,+ gona a hlape mmele wa gagwe ka moka ka meetse, e be yo a sa hlwekago go fihla mantšiboa.
17 Seaparo le ge e le sefe le selo le ge e le sefe seo se dirilwego ka letlalo seo matšhedi a ka bago go sona se hlatswiwe ka meetse, e be seo se sa hlwekago go fihla mantšiboa.+
18 “‘Ge mosadi a ka re a robetše le monna, monna yoo a tšwa matšhedi, bobedi bja bona ba hlape ka meetse gomme e be ba sa hlwekago+ go fihla mantšiboa.
19 “‘Ge mosadi a ediša gomme seela seo se tšwago mmeleng wa gagwe e le madi,+ gona a tšwele pele ka matšatši a šupago a le boemong bja go se sekege ka baka la go bona kgwedi ga gagwe+ gomme motho le ge e le ofe yo a mo kgwathago e tla ba yo a sa hlwekago+ go fihla mantšiboa.
20 Selo le ge e le sefe seo a ka robalago go sona lebakeng la ge a se a sekega ka baka la go bona kgwedi ga gagwe e tla ba seo se sa hlwekago,+ le selo se sengwe le se sengwe seo a ka dulago godimo ga sona e tla ba seo se sa hlwekago.
21 Mang le mang yo a kgwathago malao a mosadi yoo le diaparo tša gagwe a hlape ka meetse gomme e be yo a sa hlwekago go fihla mantšiboa.+
22 Mang le mang yo a kgwathago selo le ge e le sefe seo mosadi yoo a bego a dutše godimo ga sona a hlatswe diaparo tša gagwe, a hlape ka meetse gomme e be yo a sa hlwekago go fihla mantšiboa.+
23 Ge e ba mosadi yoo a be a dutše malaong goba godimo ga selo le ge e le sefe, gona motho yo a kgwathago dilo tšeo+ e tla ba yo a sa hlwekago go fihla mantšiboa.
24 Ge e ba monna a ka robala le mosadi gomme monna yoo a šilafatšwa+ ke madi a ge mosadi yoo a bona kgwedi, gona monna yoo e be yo a sa hlwekago ka matšatši a šupago, malao le ge e le afe ao a ka robalago go ona e tla ba a sa hlwekago.
25 “‘Ge e ba mosadi a ka ediša madi ka matšatši a mantši+ mola e se lebakeng la ge a se a sekega ka baka la go bona kgwedi ga gagwe,+ goba ge e ba a ka ediša lebaka le le teletšana go feta lebaka la go se sekege ga gagwe ka ge a bona kgwedi, gona matšatši ka moka a ge a se a hlweka ka ge a ediša a tla lekana le matšatši a ge a se a sekega ka ge a bona kgwedi. Ga se a hlweka.
26 Malao le ge e le afe ao mosadi yoo a ka robalago go ona letšatšing le ge e le lefe la go ediša ga gagwe, go yena e tla ba malao a go se sekege ga gagwe ka baka la go bona kgwedi,+ gomme selo le ge e le sefe seo a ka dulago godimo ga sona e tla ba seo se sa hlwekago go etša ge go direga lebakeng la go se hlweke ga gagwe nakong ya ge a bona kgwedi.
27 Mang le mang yo a kgwathago selo le ge e le sefe sa tšona+ e tla ba yo a sa hlwekago, a hlatswe diaparo tša gagwe, a hlape ka meetse gomme e be yo a sa hlwekago go fihla mantšiboa.
28 “‘Eupša ge e ba go ediša go kgaoditše, gona le yena a ipalele matšatši a šupago gomme ka morago ga moo e tla ba yo a hlwekilego.+
29 Ka letšatši la seswai a itšeele maebakgorwana a mabedi goba maebana a mabedi+ gomme a a tliše go moperisita mojakong wa tente ya kopano.+
30 Moperisita a dire le lengwe gore e be la sebego sa sebe gomme le lengwe e be la sebego sa go fišwa;+ moperisita a direle mosadi yoo poelano+ pele ga Jehofa mabapi le go ediša ga gagwe mo go sa hlwekago.
31 “‘Le dire gore bana ba Isiraele ba be kgole le go se hlweke, e le gore ba se hwele go se hlwekeng ga bona ka go šilafatša taberenakele ya ka yeo e lego mo gare ga bona.+
32 “‘Woo ke molao wa mabapi le monna yo a edišago+ le monna yo a ka tšwago matšhedi+ gomme a se hlweke ka baka la seo;
33 le mabapi le mosadi yo a bonago kgwedi+ yo a sa hlwekago le motho le ge e le ofe yo a edišago,+ e ka ba e le yo motona goba yo motshadi, le mabapi le monna yo a robalago le mosadi wa go se hlweke.’”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D15%26wtlocale%3DSE%26srcid=share⊂ject=Bala Beibele Inthaneteng